ToekomsVenster: Meer as oorwinnaars | Maroela Media
Barmhartig en genadig is die Here, lankmoedig en vol liefde. Hy sal ons ons sonde nie bly toereken en nie vir ewig toornig bly nie. Hy handel met ons nie volgens ons sondes nie, vergeld ons nie vir ons ongeregtighede nie, want so groot as die afstand tussen hemel en aarde is, so groot is sy liefde vir dié wat Hom dien. So ver as die ooste van die weste af is, so ver verwyder Hy ons oortredinge van ons af. – Psalm 103:8-12
Sonde kan 'n mens verrinneweer. Trouens, dis die bedoeling van sonde as instrument in die hande van die duiwel en sy demoniese trawante. Ons is egter nie aan sonde uitgelewer nie. In Christus is ons meer as oorwinnaars. God het geen behae daarin dat 'n mens in sy sonde sterf nie. Soos die pa van die verlore seun in Lukas 15, wag Hy dat jy sal terugkom na die Vaderhuis. By Hom is daar veiligheid en vertroosting. Daar is ongekende vreugde in die hemel as 'n sondige mens tot bekering kom. Is jy vandag daardie mens?
Maar as ons ons sondes bely – Hy is getrou en regverdig, Hy vergewe ons ons sondes en reinig ons van alle ongeregtigheid. – 1 Joh.1:9